
Lääne-Harju valla asustus ja rahvastik
Lääne-Harju valla elanike arv seisuga 1. juuli 2026 on 13 794, mis on 2024. aastaga võrreldes 30 elaniku võrra vähem. Kuigi valda asus 2025. aastal elama rohkem inimesi (kui sealt lahkus), ei olnud positiivne rändesaldo piisav, et tasakaalustada negatiivset loomulikku iivet. Rahvastiku muutusi mõjutavad eelkõige sündimus, suremus ja rändeliikumine, kuid üha enam ka elanikkonna vananemine ning elukohaeelistuste muutumine valla eri piirkondades. Rahvastiku muutuste analüüs on oluline sisend valla teenuste ja investeeringute kavandamisel, kuna elanike arvu, vanuselise koosseisu ja piirkondliku paiknemise muutused mõjutavad otseselt haridus-, sotsiaal-, transpordi- ning kogukonnateenuste vajadust.

2025. aasta rahvastikumuutusi iseloomustavad nii rändeliikumine kui ka loomulik iive. Võrreldes 2024. aastaga suurenes valda saabujate arv ning rahvastiku kogusaldo paranes, samas vähenes sündide arv ja suurenes surmade arv, mis näitab et näitab, et rahvastiku püsimine sõltub üha enam positiivsest rändesaldost. Tabel 1 annab ülevaate peamistest demograafilistest näitajatest ning nende elanike muutusest võrreldes eelmise aastaga.

Tabel 1. Lääne-Harju valla peamised rahvastikunäitajad 2025. aastal
	Näitaja
	2024
	2025
	Muutus 1 in kohta

	valda saabus elama
	935
	982
	+47 

	lahkus mujale
	810
	818
	+8 

	sündinud
	96
	77
	‑19 

	surnud
	170
	178
	+8 

	rahvastiku saldo
	55
	63
	+8 



Positiivne rändesaldo näitab, et Lääne-Harju vald on jätkuvalt atraktiivne elukoht. Samas ei ole sellest üksi piisavalt, et kompenseerida elanikkonna vananemisest tulenevat negatiivset loomulikku iivet. Seetõttu muutub valla arengus üha olulisemaks noorte perede valik jääda valda elama ning tööealise elanikkonna püsimine.

Lääne-Harju vallas on kokku 53 asustusüksust (1 linn, 6 alevikku ja 46 küla). Rahvastiku muutused ei ole valla eri piirkondades ühesugused. Viimaste aastate areng näitab, et elanike juurdekasv koondub eelkõige rannikualadele ja Tallinna mõjualasse, samas kui mõnes suuremas asulas mõjutavad rahvastiku vähenemist negatiivne loomulik iive ning rändeliikumine. Tabelis 2 on välja toodud asulad, kus elanike arv muutus 2025. aastal kõige enam (2024 aasta andmete võrdlus asulate lõikes seisuga 31.12.2025).

Tabel 2. Elanike arvu suuremad muutused Lääne-Harju valla asulates 2025. aastal
	Asula
	Muutus arvudes
	Peamine põhjus

	Harju-Risti küla
	–17
	Ukraina sõjapõgenike liikumine teise piirkonda

	Karjaküla alevik
	+10
	hea ühendus Keila ja Tallinna suunaga

	Käesalu küla     
	+10
	elukohana atraktiivsuse suurenemine

	Klooga alevik    
	–17
	Elroni sõidusoodustuse vähenemine, sündide ja surmade vahe (8 sündi / 26 surma)

	Kloogaranna küla
	+27
	rannaala ja elukeskkonna areng

	Laulasmaa küla   
	+50
	valla suurim elanike juurdekasv 2025. aastal

	Meremõisa küla   
	+12
	looduslähedane elukeskkond

	Ohtu küla        
	+11
	looduslähedane elukeskkond

	Paldiski linn    
	–26
	Ukraina elanike lahkumine ning negatiivne loomulik iive        (16 sündi / 49 surma)

	Rummu alevik     
	–16
	negatiivne loomulik iive (4 sündi / 11 surma) ja Ukraina elanike lahkumine

	Valkse küla      
	+10
	elukohana atraktiivsuse suurenemine



Asulate erinev areng peegeldab elamuarenduse paiknemist, transpordiühenduste kvaliteeti ning elukeskkonna atraktiivsust. Piirkondlikud rahvastikumuutused aitavad kujundada teenusvõrku vastavalt elanike paiknemisele.

Vanuseline koosseis näitab, et rahvastiku vananemine on jätkuv suundumus ning see mõjutab üha enam tööjõu kättesaadavust ja avalike teenuste kavandamist. Samal ajal viitab noorte arvu kasv sellele, et vald on jätkuvalt atraktiivne elukohana noortele peredele. Tööealiste elanike arvu vähenemine suurendab vajadust hoida ja meelitada valda tööealist elanikkonda ning toetada noorte perede püsimist vallas. Erinevate vanuserühmade osakaal mõjutab haridusvõrgu, sotsiaalteenuste, tervishoiu, huvitegevuse ning ligipääsetava elukeskkonna vajadusi. Tabelis 3 võrreldakse 2025 vallaelanike vanuselisi muutusi seisuga 31.12.2025 (võrdlus 2024 aasta andmetega).

Tabel 3. Vanuseline koosseis
	Vanuserühm
	Elanike arv 2025
	Osakaalu protsent
	Muutus arvudes

	0–19 aastased
	2785
	20,2%
	+60

	20–65 tööealised
	8226
	59,6%
	–83

	65+ aastased
	2796
	20,2%
	+46



65+ elanike osakaal on kõrgeim Vasalemma alevikus (28%), Paldiski linnas, Klooga ja Rummu alevikes on 65+ elanike osakaal 25% ja Ämaris 24%.  65+ elanike osakaal suureneb jätkuvalt ning moodustab tänaseks juba 21,5% valla elanikkonnast.
Piirkonniti on noorte (0–19) osakaal suurim Laulasmaa ja Tuulna külades (25%) ning Kloogaranna külas 23%. Seda toetavad hea transpordiühendus pealinnaga, looduslähedane elukeskkond ning viimastel aastatel toimunud elamuarendus ja avaliku ruumi arendamine. Kloogaranna rannaala väljaehitamine ja Laulasmaa piirkonna areng on suurendanud piirkondade atraktiivsust püsiva elukohana aastaringselt ja mitte üksnes suvituspiirkonnana. Noorte perede koondumine nendesse piirkondadesse suurendab lähiaastatel vajadust hariduse ja kogukonnateenuste arendamiseks.
Rahvastiku vananemine ning noorte perede koondumine kindlatesse piirkondadesse suurendavad vajadust kujundada teenusvõrku paindlikult ja piirkondlikke eripärasid arvestades. See tähendab, et haridus-, sotsiaal- ja kogukonnateenuste arendamisel tuleb arvestada nii kasvavate kui ka kahanevate piirkondade vajadustega.

Kohaliku omavalitsuse täpsuse aadressiga on vallas 01.07.2026 seisuga 114 (–8) inimest. Nende seas on isikud, kes viibivad hoolekandeasutuses või kannavad vabaduskaotuslikku karistust, omanud varem registreeritud elukohta Lääne-Harju vallas.

